N Á R O D N Á R A D A  S L O V E N S K E J R E P U B L I K Y

V. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

č. PREDS-358/2011

**424a**

**Informácia**

**o prerokovaní zákona z 25. mája 2011, ktorým sa mení a dopĺňa zákon č. 184/1999 Z. z. o používaní jazykov národnostných menšín v znení zákona č. 318/2009 Z. z. a ktorým sa menia a dopĺňajú niektoré zákony, vrátený prezidentom Slovenskej republiky na opätovné prerokovanie Národnou radou Slovenskej republiky (tlač 424) vo výboroch Národnej rady Slovenskej republiky**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

I.

Národná rada Slovenskej republiky schválila 25. mája 2011 zákon, ktorým sa mení a dopĺňa zákon č. 184/1999 Z. z. o používaní jazykov národnostných menšín v znení zákona č. 318/2009 Z. z. a ktorým sa menia a dopĺňajú niektoré zákony.

Prezident Slovenskej republiky podľa čl. 102 ods. 1 písm. o) Ústavy Slovenskej republiky vrátil Národnej rade Slovenskej republiky uvedený zákon a vo svojom rozhodnutí č. 1690-2011-BA uviedol dôvody, ktoré ho viedli k tomu, aby využil svoju právomoc, ktorá mu vyplýva z Ústavy SR.

Predseda Národnej rady Slovenskej republiky svojím rozhodnutím zo 14. júna 2011 č. 427 pridelil podľa § 90 ods. 2 rokovacieho poriadku vrátený zákon na prerokovanie

* Ústavnoprávnemu výboru Národnej rady Slovenskej republiky a
* Výboru Národnej rady Slovenskej republiky pre ľudské práva a národnostné menšiny.

Ako gestorský výboru určil Výbor Národnej rady Slovenskej republiky pre ľudské práva a národnostné menšiny.

II.

Prezident Slovenskej republiky vo svojom rozhodnutí č. 1690-2011-BA navrhol, aby Národná rada Slovenskej republiky pri opätovnom prerokovaní zákon neprijala ako celok.

III.

Určené výbory zaujali k vrátenému zákonu tieto stanoviská:

Ústavnoprávny výbor Národnej rady Slovenskej republiky uznesením z 27. júna 2011 č. 243 odporúčal vrátený zákon schváliť v pôvodnom znení,

Výbor Národnej rady Slovenskej republiky pre ľudské práva a národnostné menšiny neprijal k vrátenému zákonu uznesenie, nakoľko predložený návrh uznesenia nezískal podporu potrebnej nadpolovičnej väčšiny všetkých poslancov výboru.

IV.

Gestorský výbor rokoval o návrhu spoločnej správy výborov o prerokovaní zákona z 25. mája 2011, ktorým sa mení a dopĺňa zákon č. 184/1999 Z. z. o používaní jazykov národnostných menšín v znení zákona č. 318/2009 Z. z. a ktorým sa menia a dopĺňajú niektoré zákony, vrátený prezidentom Slovenskej republiky na opätovné prerokovanie Národnou radou Slovenskej republiky vo výboroch na svojej 14. schôdzi 28. júna 2011. Predložený návrh stanoviska gestorského výboru, aby Národná rada Slovenskej republiky opätovne schválila vrátený zákon, nezískal podporu potrebnej nadpolovičnej väčšiny všetkých členov výboru. Výbor preto uznesením č. 70 poveril spoločného spravodajcu Ondreja Dostála predložiť Národnej rade Slovenskej republiky informáciu o rokovaní a návrh na ďalší postup.

Bratislava 28. júna 2011

Anna Belousovová v. r.

predsedníčka Výboru Národnej rady Slovenskej republiky pre ľudské práva a národnostné menšiny